**Oslo Symposium** er en åpen konferanse som blir arrangert av den kristenkonservative organisasjonen Kristenfolket i samarbeid med avisen *Norge IDAG* og ICEJ (Internasjonale Kristne Ambassade Jerusalem). Symposiet går over to dager og omfatter en serie taler av norske og utenlandske politikere, ledere og samfunnsdebattanter. Det ideologiske kristenstevnet hadde sin første samling i Oslo Kongressenter på Youngstorget i mars 2011. Siden er det blitt avholdt hvert valgår (2011, 2013, 2015, 2017 og 2019). Første året deltok rundt 200 personer, i 2017 omkring 700.

I 2023 skiftet Kristenfolket navn til Kristen Media Norge. Oslo Symposium 2023 skal etter planen avvikles 18-19 august og det blir i samarbeid med Internasjonale Kristne Ambassade Jerusalem.

Innhold og talere
-----------------

Ifølge Hanne Linn Skogvangs masteroppgave i religionshistorie fra 2016 er Oslo Symposium inspirert av Values Voter Summit (VVS) i Washington, D.C. i USA. VVS er en innflytelsesrik, sosialkonservativ konferanse som blir arrangert hvert år og fremmer «amerikansk konservatisme» og tradisjonelle kristne verdier.

Også de fleste av talerne på Oslo Symposium har verdi- og nasjonalkonservative, kristne og Israel-vennlige holdninger og politiske motiver. I mars 2017 talte blant andre den tidligere amerikanske presidentkandidaten Mike Huckabee og de norske politikerne Sylvi Listhaug (FrP), Carl I. Hagen (FrP) og Torbjørn Røe Isaksen (Høyre). Blant gjestetalerne i 2019 var Fremskrittspartiets formann Siv Jensen, den kristenkonservative debattanten Hanne Nabintu Herland, Rødt-politikeren Mimir Kristjansson og den republikanske politikeren Michele Bachmann, antiliberal vaksinemotstander og evolusjonsfornekter fra Tea Party-bevegelsen i USA. Under konferansen i 2019 ble Knut Arild Hareide, tidligere leder i Kristelig Folkeparti og taler de siste fem årene, buet ut da han kritiserte den amerikanske presidenten Donald J. Trump.

> – Fra første stund har vi kjempet for en ikke-sosialistisk flertallsregjering. (...) Nå må vi øke trykket for at kristne verdier og vennskap med Israel skal vinne frem.
> 
> 
> Bjarte Ystebø, leder for Oslo Symposium, i intervju januar 2019
> 
> 

Bjarte Ystebø har vært leder for symposiet siden 2011. I 2019 uttalte han at arrangementet, som er en mønstring av taleføre representanter for den høyreorienterte, kristne makteliten i Norge og utlandet, er en «grasrotsamling».

TV Visjon Norge, en TV-kanal som forkynner evangelikalsk kristendom og finansieres gjennom gaver, har kringkastet alle konferansene. I etterkant av hver konferanse har det blitt gitt ut en bok der talene er samlet.[]

### Kåre Kristiansens minnepris

Under arrangementet blir Kåre Kristiansens minnepris delt ut. Den gikk til Yad Vashem (Holocoast-museet i Jerusalem) i 2011, den israelske soldaten Gilad Shalit i 2013, den svenske pastoren og Israel-forkjemperen Ulf Ekman i 2015 og den amerikanske republikaneren, pastoren og programlederen Mike Huckabee i 2017.

### Kritikk

Oslo Symposium har fått både kritikk og støtte fra norske politikere, kommentatorer og kristne ledere. Enkelte har påpekt at arrangementet har fått forholdsvis mye medieoppmerksomhet sammenliknet med den begrensede oppslutningen arrangørenes nasjonalkonservative ideologi og evangelikale teologi har i norsk politikk og religiøst liv.

Referanser
----------

1. ↑   *2011*, Wikidata Q1994
2. ↑  ICEJ (Internasjonale Kristne Ambassade Jerusalem) om Oslo Symposium 24.–25. mars 2011
3. ↑  Bjarte Ystebø om Oslo Symposium 2019
4. 1 2 3  Artikkelen «Oslo Symposium» i *Store norske leksikon* (skrevet av Anne Linn Skogvang 22. desember 2017, fri gjenbruk, hentet 25. januar 2019)
5. ↑  Ystebø, Bjarte (13. februar 2023). «Oslo Symposium 2023». *Verdinytt* **(norsk)**. Besøkt 18. mars 2023.
6. ↑  Hanne Linn Skogvangs masteroppgave 2016: *Oslo Symposium - kulturkrig i Norge? En diskursanalyse av påstanden «våre verdier trues» i kristenkonservative taler sett i lys av den amerikanske «kulturkrigen»*
7. 1 2  «dagen.no om videoopptak fra Oslo symposium 2017». Arkivert fra originalen 25. januar 2019. Besøkt 25. januar 2019.
8. ↑  aftenposten.no 15. mars 2019: *Knut Arild Hareide kritiserte Trump fra talerstolen. Da ble han forsøkt buet ut av sine egne.*
9. ↑  nettavisen.no 16. mars 2019: *Oslo Symposium-leder beklager for buing på Hareide under tale*
10. 1 2  Bjarte Ystebø om Oslo Symposium 2019
11. ↑  «Kåre Kristiansens minnepris». Arkivert fra originalen 5. mars 2017. Besøkt 5. mars 2017.
12. ↑  «Kristin Clemet forsvarer Oslo Symposium mot kritikken i 2017». Arkivert fra originalen 25. januar 2019. Besøkt 25. januar 2019.
13. ↑  Religionsforskeren Lars Laird Iversen om religion og politikk i NRKs radioprogram *Verdibørsen* 23. oktober 2019

Eksterne lenker
---------------

* (no) Offisielt nettsted Rediger på Wikidata
* (no) Oslo Symposium på Twitter Rediger på Wikidata

* (no) Oslo Symposium på Facebook Rediger på Wikidata

* (no) Oslo Symposium på Instagram Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |